b'\n_START_ARTICLE_\nNikolaj Ivanovi\xc4\x8d Loba\xc4\x8devski\n_START_PARAGRAPH_\nNikolaj Ivanovi\xc4\x8d Loba\xc4\x8devski (Ni\xc5\xbenji Novgorod, 20. studenog (1. prosinca) 1793. \xe2\x80\x93 Kazan, 12. (24.) velja\xc4\x8de 1856.), ruski matemati\xc4\x8dar.\n_START_SECTION_\n\xc5\xbdivotopis\n_START_PARAGRAPH_\nRo\xc4\x91en je kao drugi sin ni\xc5\xbeeg dr\xc5\xbeavnog slu\xc5\xbebenika koji je preminuo kada je Nikolaju bilo tek sedam godina. Smr\xc4\x87u oca obitelj tone u neima\xc5\xa1tinu, a majka Marija Praskovja Ivanova seli se sa svoja dva sina u Kazan kako bi ih od\xc5\xa1kolovala. Obojica su primljeni u gimnaziju kao vojni stipendisti gdje Nikolaj briljira u matematici i klasi\xc4\x8dnim predmetima. U \xc4\x8detrnaestoj se godini upisuje na Kazansko sveu\xc4\x8dili\xc5\xa1te na kojem je tada radilo nekoliko izvanrednih europskih znanstvenika. Svladav\xc5\xa1i savr\xc5\xa1eno njema\xc4\x8dki jezik i briljiraju\xc4\x87i u matematici Loba\xc4\x8devski se morao omiliti pedantnim njema\xc4\x8dkim profesorima, pogotovo stoga \xc5\xa1to je i on sam bio izuzetno pedantan te je u svemu volio marljivost i red. Te \xc4\x87e ga osobine krasiti cijeloga \xc5\xbeivota._NEWLINE_Potpomognut izvanrednim profesorima, naro\xc4\x8dito astronomom Litrovom, Loba\xc4\x8devski je napredovao brzo i sigurno, te je tako u 18. godini stekao zvanje magistra. Iako su se \xc4\x8dinovnici nadle\xc5\xbeni za unapre\xc4\x91enja bunili protiv ovog prijedloga, profesori su bili odlu\xc4\x8dni i jedinstveni, a Nikolaj je magistrirao s najboljim mogu\xc4\x87im ocjenama. Kada je njegov brat, koji je predavao ni\xc5\xbeu matematiku, oti\xc5\xa1ao na bolovanje Nikolaj je preuzeo njegovo mjesto. Nakon dvije godine napredovao je dalje, postavljen je za izvanrednog profesora, da bi s 23 godine postao redovan profesor. Nije to bio ni lak ni veseo posao. U Rusiji je znanstvenik, ako se pokazao vrijednim i nadarenim, \xc4\x8desto bio meta lijene birokracije koja je bez ikakva obja\xc5\xa1njenja i skrupula neura\xc4\x91ene poslove jednostavno prebacivala na takve osobe. Tako se desilo da je Loba\xc4\x8devski uz matematiku predavao astronomiju, fiziku, dovodio u red neure\xc4\x91enu knji\xc5\xbenicu, sre\xc4\x91ivao bogat i nesre\xc4\x91en muzej._NEWLINE_Za svoj trud dobio je mnoge ordene kojima se volio kititi i tako oki\xc4\x87en prisustvovati paradama i prijemima. Od Loba\xc4\x8devskog su nadle\xc5\xbeni tra\xc5\xbeili da bude, pored ostalog, konfident. On je pristao i na to. Zahvaljuju\xc4\x87i svim tim svojim zaslugama, Loba\xc4\x8devski je na kraju dospio do polo\xc5\xbeaja dekana fakulteta za matematiku i fiziku. Bez obzira na napredovanje, do kojeg je dolazilo u tom razdoblju njegova \xc5\xbeivota, poslovi knji\xc5\xbeni\xc4\x8dara i direktora muzeja ostaju kao stalna du\xc5\xbenost. Radio je ono \xc5\xa1to je bilo znatno ispod njegovog akademskog zvanja - sam je \xc4\x8distio pra\xc5\xa1inu, prao pod, katalogizirao inventar, bio alfa i omega kako knji\xc5\xbenice tako i samog fakulteta. S promjenom dr\xc5\xbeavne vlasti Loba\xc4\x8devski je unaprije\xc4\x91en u rektora Sveu\xc4\x8dili\xc5\xa1ta u Kazanu. Pod njegovom upravom dolazi do zna\xc4\x8dajnog reorganiziranja prili\xc4\x8dno zapostavljene ustanove, do dovo\xc4\x91enja novih stru\xc4\x8dnjaka, do pospje\xc5\xa1ivanja mnogih poslova. Upoznao se i s arhitekturom kako bi mogao nadgledati dogradnju sveu\xc4\x8dili\xc5\xa1nih zgrada, koje je izgradio potro\xc5\xa1iv\xc5\xa1i manje novca od sume koja je bila namijenjena za taj posao._NEWLINE_Zahvaljuju\xc4\x87i Gaussu, Loba\xc4\x8devski je 1842. godine izabran za vanjskog dopisnika Kraljevskog dru\xc5\xa1tva iz G\xc3\xb6ttingena. Bila je to godina velikog po\xc5\xbeara u Kazanu, u kome je izgorio dio zgrada koje je Loba\xc4\x8devski projektirao i sagradio. Ali on je posjedovao ogromnu energiju koja mu je pomogla da ponovo izgradi sve \xc5\xa1to je po\xc5\xbear uni\xc5\xa1tio i da Sveu\xc4\x8dili\xc5\xa1te ponovo zablista punim sjajem. Loba\xc4\x8devski je prvi put rezultate svoga rada na izgradnji neeuklidske geometrije saop\xc4\x87io Fizi\xc4\x8dko-matemati\xc4\x8dkom dru\xc5\xa1tvu iz Kazana jo\xc5\xa1 1826. godine, ali bez ikakva odjeka. Tek 1840. kada je sam Gauss saznao za veliki rad svog ruskog kolege, Loba\xc4\x8devski postaje slavan u svijetu, mada jo\xc5\xa1 samo u uskim krugovima specijalista. Kada je u Kazanu izbila velika epidemija kolere, Loba\xc4\x8devski se me\xc4\x91u rijetkima digao protiv sve\xc4\x87enika koji su, okupljaju\xc4\x87i narod na molitve, samo pospje\xc5\xa1ivali \xc5\xa1irenje zaraze. On je slu\xc5\xbebenicima fakulteta naredio da svoje obitelji dovedu u prostorije fakulteta, gdje su zajedno s jednim dijelom studenata uspjeli pre\xc5\xbeivjeti veliki pomor. Dr\xc5\xbeali su zatvorene prozore, nisu dopu\xc5\xa1tali posjete, hranu su sveli na najnu\xc5\xbeniju mjeru. Tako je Loba\xc4\x8devski uspio tu smrtnost svesti na samo 2,5% \xc5\xa1to je bio veliki podvig._NEWLINE_Godine 1846. u dobi od 54 godine Loba\xc4\x8devski je li\xc5\xa1en polo\xc5\xbeaja rektora i vra\xc4\x87en na mjesto predava\xc4\x8da matematike. Bez obzira na svjetsku slavu Loba\xc4\x8devskog 1847. godine razrije\xc5\xa1en je \xc4\x8dak i du\xc5\xbenosti predava\xc4\x8da, te je nakon toga posve potonuo u sebe. Iako odba\xc4\x8den prisustvovao je ponekad ispitima, ali to ga je jo\xc5\xa1 vi\xc5\xa1e uni\xc5\xa1tavalo. Uz to mu je i vid naglo slabio. Kada mu je umro sin Loba\xc4\x8devski je bio potpuno slomljen. Godine 1855. kada je Sveu\xc4\x8dili\xc5\xa1te slavilo 50 godina postojanja Loba\xc4\x8devski je nagradio najboljeg studenta jednim primjerkom svoga djela Pangeometrija. Zanimljivo je da je to djelo objavljeno na ruskom i francuskom, a Loba\xc4\x8devski ga je diktirao gotovo potpuno slijep. Nedugo potom umro je u 62. godini \xc5\xbeivota.'